
REFERAT

privind aprobarea Regulamentului de navigaţie pe Canalul Bega şi semnalizarea canalului, lucrările topografice şi batimetrice
Teritoriul municipiului Timişoara este străbătut de una dintre puţinele căi navigabile amenajate artificial pe teritoriul României, Canalul Bega. 
Canalul Bega face parte din sistemul Rhin–Main–Dunăre (coridorul de transport pan europen nr. VII–Constanţa-Canalul Dunăre Marea Neagră –Dunăre –Main -Rhin–Portul Rotterdam), făcând posibilă legătura între Marea Nordului şi Marea Neagră. Canalul Bega navigabil este cuprins între km 118+360 (limita din amonte a municipiului Timişoara) şi km 45+000 (ecluza din dreptul localităţii Klekk pe teritoriul Serbiei).  De aici până la km 0 (materializat prin confluenţa cu Râul Tisa) se naviga pe vechea albie a râului Bega care a fost regularizată şi amenajată. Lungimea canalului pe teritoriul românesc este de cca. 44,5 km şi de 74 km pe teritoriul sârbesc. Pe teritoriul administrativ al Municipiului Timişoara canalul Bega are o lungime de 10,60 km în profil transversal, lăţimea canalului la oglinda apei fiind de 30-45 m, iar la nivelul fundului de 15-20 m.

Canalul Bega este una dintre puţinele căi navigabile amenajate artificial de pe teritoriul României şi se află în vestul tarii, în judeţul Timiş. Partea navigabilă a canalului începe din Municipiul Timişoara de unde acesta continua spre sud-vest pana la vărsarea în Tisa, situată pe teritoriul sârbesc. Canalul Bega este primul canal navigabil construit în România cu o lungime totală navigabilă de 44 km pe teritoriul României şi 72 km pe teritoriul Serbiei. 
Canalul Bega este, din mai multe puncte de vedere, unul dintre elemente definitorii ale Timişoarei. Pentru oraş, Bega are o importanţă din punct de vedere urbanistic, estetic şi ca factor de viaţă (este sursă de apă şi intr-o mica măsura de hrană, poate deveni un element important pentru circulaţia în oraş şi, în acelaşi timp, un bulevard viu). Canalul Bega parcurge întregul oraş şi leagă cele trei cartiere istorice Fabric, Cetate şi Iosefin, formând un "bulevard verde", o "coloană vertebrală" a oraşului.
În anul 1869 pe canalul Bega se fac primele curse de pasageri. Timişoara devine astfel primul oraş de pe teritoriul actual al României care utilizează acest mijloc de transport în comun.

Transportul de pasageri pe canal a cunoscut un vârf de circa 500.000 pasageri în anul 1944, navele de pasageri fiind retrase în anul 1967. O mică porţiune rămâne navigabilă pe raza municipiului Timişoara pentru un număr redus de nave de agrement.

La ora actuală, pe teritoriul românesc, canalul poate fi navigat doar de mici ambarcaţiuni pe raza Municipiului Timişoara, în rest este parţial colmatat şi nu poate fi utilizat pentru traficul comercial, până la finalizarea lucrărilor de dragare şi ecologizare.

Având în vedere trendul ascendent de dezvoltare socio-economică a zonei, contextul geo–politic favorabil, interesul pentru o cale navigabilă facilă la coridorul pan european de transport nr. VII, devine pertinentă şi fezabilă ideea reluării navigaţiei pe canalul Bega.

În perioada 2000 - 2002 s-a realizat un studiu de fezabilitate, în urma unui parteneriat public privat, privind reabilitarea canalului Bega. În anul 2008 Direcţia Apelor Banat (DAB) a reuşit demararea lucrărilor de curăţare a canalului Bega, un proiect în valoare de aproximativ 17 milioane de euro. Aceasta este cea mai amplă operaţiune de dragare din anii ’80 încoace. La finalizarea lucrărilor, canalul poate fi traversat de vapoare uşoare, şalupe sau alte ambarcaţiuni. Se prevedea inclusiv folosirea canalului Bega ca şi cale de transport public, prin implementarea unui sistem de transport bazat pe vaporaşe (vaporetto).

Obiectivele specifice ale proiectului “Refacere  consolidări canal Bega în municipiul Timişoara, judeţul Timiş” implementat de Administraţia Naţională „Apele Române” prin Administaţia Bazinală de Apă Banat urmăresc: realizarea lucrărilor hidrotehnice pentru reducerea riscului de  inundaţii pe canalul Bega, protejarea împotriva inundaţiilor a unui număr de aproximativ 319.279 de locuitori din municipiul Timişoara şi a 45 de gospodării individuale (case și anexe gospodărești), a obiectivelor socio-economice, a infrastructurii de transport și de telecomunicații și a rețelelor de utilități (energie electrică, alimentare cu apă, canalizare), utilizarea adecvată a resurselor pentru realizarea, întreţinerea şi exploatarea infrastructurii de apărare şi a măsurilor de reducere a riscului la inundaţii în arealul străbătut de cursul de apă, asigurarea spaţiului pentru transportul debitelor mari lichide şi solide şi pentru reducerea gradului de poluare a apei.

Lucrările investiţiei de refacere a consolidărilor canalului Bega fac parte din măsurile de revitalizare ale canalului, dezvoltate de strategia dezvoltării durabile a canalului Bega. Din punct de vedere tehnic, toate lucrările propuse se interconectează cu cele din proiectele de dragare a canalului şi depunerea nămolului în depozite ecologice, de reabilitare a nodurilor hidrotehnice (Sânmartinu Maghiar şi Sânmihaiu Român), de retehnologizare a Staţiei de Epurare a Timişoarei şi de reabilitare a infrastructurii publice urbane a malurilor canalului Bega.

În data de 29.06.2012 a fost semnat contractul de finanţare nr. 3524 pentru proiectul „Reabilitarea infrastructurii publice urbane a malurilor Canalului Bega” Cod SMIS 31814 finanţat  prin Programul Operaţional Regional 2007-2013 Axa prioritară 1 - Sprijinirea dezvoltării durabile a oraşelor – Poli Urbani de Creştere, Domeniul major de intervenţie 1.1 “Planuri integrate de dezvoltare urbană”.

Obiectivul general al proiectului îl constituie reabilitarea infrastructurii urbane şi îmbunătăţirea serviciilor publice, inclusiv transportul urban, în Municipiul Timişoara, în vederea creşterii calităţii vieţii şi asigurării unei dezvoltări regionale durabile. 

În conformitate ce prevederile Contractului de finanţare nr. 3524/29.06.2012, încheiat între Ministerul Dezvoltării Regionale şi  Turismului, ADR Vest şi U.A.T. Municipiul Timişoara, instituţia noastră, în calitate de beneficiar, se obligă să păstreze şi să pună la dispoziţia OI, AM POR, Autorităţii de Certificare şi Plată, Autorităţii de Audit, Comisiei Europene şi oricărui alt organism abilitat toate documentele privind activităţile şi cheltuielile eligibile aferente Proiectului, inclusiv documente contabile, inventarul bunurilor dobândite pe o perioadă de 5 ani de la data închiderii oficiale a POR 2007-2013.

În cazul în care bunurile ce fac obiectul investiţiei nu sunt folosite conform scopului destinat, dacă acestea sunt vândute, închiriate sau înstrăinate sub orice formă, pe perioada de valabilitate, contractul de finanţare (5 ani de la expirarea perioadei de implementare) va fi reziliat şi finanţarea nerambursabilă acordată va fi recuperată.

Prin art. 1 din Hotărârea Guvernului nr. 665/2008 se stabilesc căile navigabile interioare ale României, nominal şi pe porţiuni, potrivit listei prevăzute în anexa care face parte integrantă din hotărâre.  Astfel, la poziţia 3.4 din anexă este specificat Canalul Bega ca fiind cale navigabilă interioară de la Timişoara la frontiera cu Serbia.
Potrivit art. 3 din HG nr. 665/2008 asigurarea condiţiilor minime de navigaţie - gabarite de navigaţie, semnalizare, lucrări de amenajare, de protecţie şi altele - pe căile navigabile interioare ale României se execută de către administraţiile de căi navigabile înfiinţate în conformitate cu legislaţia în vigoare.
Potrivit art. 5 din OG nr. 22/1999 privind administrarea porturilor şi a căilor navigabile, utilizarea infrastructurilor de transport naval aparţinând domeniului public, precum şi desfăşurarea activităţilor de transport naval în porturi şi pe căile navigabile interioare, modificată şi completată, asigurarea funcţionalităţii porturilor şi a infrastructurii de transport naval, administrarea acestora, urmărirea sau asigurarea furnizării serviciilor de siguranţă şi asigurarea desfăşurării activităţilor auxiliare se fac de către administraţiile portuare. Administraţiile îndeplinesc funcţia de autorităţi portuare.
Ministerul Transporturilor este autoritatea de stat în domeniul transporturilor navale care elaborează şi coordonează politica şi programele de dezvoltare a sistemului de transport naval şi, ca autoritate de reglementare, elaborează şi promovează actele normative şi normele specifice privind siguranţa navigaţiei, administrarea, utilizarea şi concesionarea infrastructurii de transport naval, desfăşurarea activităţilor de transport naval în porturile şi apele naţionale navigabile ale României şi asigură ducerea la îndeplinire a obligaţiilor ce revin statului din acordurile şi convenţiile internaţionale la care România este parte (art. 4 alin. (1) din OG nr. 22/1999 privind administrarea porturilor şi a căilor navigabile, utilizarea infrastructurilor de transport naval aparţinând domeniului public, precum şi desfăşurarea activităţilor de transport naval în porturi şi pe căile navigabile interioare).

Având în vedere faptul că avem operator de transport naval autorizat - Regia Autonomă de Transport Timişoara pentru a respecta Contractul de finanţare nr. 3524/29.06.2012  şi a desfăşura activităţi de transport public local pe Canalul Bega se impune aprobarea Regulamentului de navigaţie şi a semnalizării Canalului Bega spre a le supune avizării autoritatii in domeniu  - Ministerul Transporturilor.
Scopul Regulamentului este de a reglementa circulaţia ambarcaţiunilor pe Canalul Bega. De asemenea, a fost elaborată documentaţia privind semnalizarea Canalului Bega şi lucrările topografice şi batimetrice în vederea stabilirii şenalului navigabil ca urmare a lucrărilor de dragare si consolidare a malurilor Canalului Bega de către Administraţia Bazinală de Apă Banat.
Regia Autonomă de Transport Timişoara, prin adresa cu nr. 7465/11.04.2017, ne transmite documentele mai sus menţionate în vederea demarării procedurilor de aprobare în Consiliul Local al Municipiului Timişoara. Documentele au fost aprobate de Consiliul de Administraţie al RATT prin Hotărârea nr. 88/30.03.2017.
Având în vedere cele mai sus menţionate propunem:
· Aprobarea Regulamentului de navigaţie pe Canalul Bega; semnalizarea acestuia, lucrările topografice şi batimetrice executate conform Anexei, urmând ca Regulamentul de navigaţie pe Canalul Bega; semnalizarea acestuia, lucrările topografice şi batimetrice executate, astfel aprobate să fie transmise spre avizare Ministerului Transporturilor.
· Având în vedere că până la data prezentei nu este înfiinţată administraţia de cale navigabilă se impune transmiterea unei solicitări de înfiinţare a unei regii autonome in subordinea Ministerului Transporturilor ca administratie de cale navigabila a Canalului Bega pe sectorul Timişoara  - Frontiera cu Serbia în temeiul OG nr. 22/1999 şi a Legii nr. 15/1990 (conform memoriului cu nr. SC2017-6675/20.03.2017 şi nr. SC2017-24647/07.10.2016), având in vedere ca planul de semnalizare care este parte integranta din regulamentul de navigatie este supus avizarii si aprobarii ulterioare de catre autoritate.

